
Τετάρτη, 19 Αυγούστου 2026
ΔΕΛΤΙΟ ΤΥΠΟΥ

Βύθιση Ε/Ρ σκάφους και περισυλλογή των επιβαινόντων του στο Πλωμάρι – Ανεύρεση σορού άνδρα στη Σαλαμίνα – Τραυματισμός επιβάτιδας Ε/Γ-Τ/Ρ σκάφους στη Θήρα – Πρόσκρουση Ε/Γ-Τ/Ρ πλοίου σε αγκυροβολημένο Ε/Γ-Τ/Ρ πλοίο και σύλληψη τριών ημεδαπών στην Κεφαλληνία – Βύθιση Ε/Ρ σκάφους στην Αμφιλοχία

Τις απογευματινές ώρες χθες, ενημερώθηκε η Λιμενική Αρχή του Πλωμαρίου από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) Λ.Σ.-ΕΛ.ΑΚΤ., για την ύπαρξη ενός ερασιτεχνικού (Ε/Ρ) σκάφους, με πέντε επιβαίνοντες, σε δυσχερή θέση στη θαλάσσια περιοχή «ΤΣΑΦΙ» Λέσβου, 7 ν.μ. ανατολικά του λιμένα Πλωμαρίου. Αμέσως, στην περιοχή μετέβησαν στελέχη Λ.Σ.-ΕΛ.ΑΚΤ. από ξηράς και ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), το οποίο διαπίστωσε τη βύθιση του Ε/Ρ και την περισυλλογή των επιβαινόντων του από το παραπλέον ερασιτεχνικό-αναψυχής (Ε/Ρ-Α/Ψ) σκάφος «ΠΑΝΑΓΙΩΤΗΣ» Τ.Π.33. Οι διασωθέντες μεταφέρθηκαν με ασφάλεια στην παρακείμενη παραλία «ΤΑΡΤΙ», καλά στην υγεία τους. Προανάκριση διενεργείται από τον Λιμενικό σταθμό Πλωμαρίου, ενώ από το περιστατικό δεν παρατηρήθηκε θαλάσσια ρύπανση.
*****
Τις μεσημβρινές ώρες χθες, ενημερώθηκε η Λιμενική Αρχή της Σαλαμίνας από την Ελληνική Αστυνομία (ΕΛ.ΑΣ.) για τον εντοπισμό σορού άνδρα, αγνώστων λοιπών στοιχείων, εντός ιστιοφόρου (Ι/Φ) σκάφους, σημαίας Τουρκίας, στην περιοχή του Αγίου Νικολάου Σεληνίων. Στο σημείο μετέβησαν στελέχη Λ.Σ.-ΕΛ.ΑΚΤ., όπου διαπίστωσαν ότι πρόκειται για 60χρονο αλλοδαπό (υπήκοο Τουρκίας). Στο σημείο μετέβη Ιατροδικαστής  και κλιμάκιο του ΕΚΑΒ και στη συνέχεια η σορός μεταφέρθηκε στο νεκροτομείο Πειραιά για τη διενέργεια νεκροψίας-νεκροτομής. Προανάκριση διενεργείται από το Γ’ Λιμενικό Τμήμα Σαλαμίνας του Κεντρικού Λιμεναρχείου Πειραιά. 

*****

Τις απογευματινές ώρες χθες, ενημερώθηκε η Λιμενική Αρχή της Θήρας για τον τραυματισμό 61χρονης αλλοδαπής επιβάτιδας (υπήκοου Βραζιλίας) επιβατηγού-τουριστικού (Ε/Γ-Τ/Ρ) σκάφους στη Θήρα. Συγκεκριμένα, η 61χρονη τραυματίστηκε στην μέση μετά από πτώση στην εσωτερική σκάλα του Ε/Γ-Τ/Ρ σκάφους, κατά τη διάρκεια παραμονής του στη θαλάσσια περιοχή «ΜΕΣΑ ΠΗΓΑΔΙΑ». Το Ε/Γ-Τ/Ρ σκάφος κατέπλευσε στο αλιευτικό καταφύγιο Βλυχάδας, από όπου η τραυματίας διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Θήρας για παροχή ιατρικής περίθαλψης και ακολούθως πρόκειται να μεταφερθεί σε νοσοκομείο της Αττικής, για περαιτέρω ιατρική περίθαλψη. Προανάκριση διενεργείται από το Λιμεναρχείο Θήρας. 
*****

Τις μεσημβρινές ώρες χθες, ενημερώθηκε η Λιμενική Αρχή Κεφαλληνίας ότι ένα επιβατηγό – τουριστικό (Ε/Γ-Τ/Ρ) πλοίο, ενώ βρισκόταν αγκυροβολημένο πλησίον της παραλίας «ΜΕΓΑΣ ΛΑΚΚΟΣ» Ληξουρίου, μετακινήθηκε και προσέκρουσε σε δεύτερο αγκυροβολημένο Ε/Γ-Τ/Ρ πλοίο.

Επί του πρώτου Ε/Γ-Τ/Ρ επέβαιναν είκοσι πέντε (25) άτομα (01 μέλος πληρώματος και 24 επιβάτες), ενώ στο δεύτερο Ε/Γ-Τ/Ρ επέβαιναν πενήντα επτά (57) άτομα (03 μέλη πληρώματος και 54 επιβάτες). Από το συμβάν δεν προκλήθηκε τραυματισμός επιβατών, ωστόσο τραυματίστηκε ελαφρά ένας 67χρονος ημεδαπός συνιδιοκτήτης του δεύτερου Ε/Γ-Τ/Ρ, μετά από πτώση του από την κλίμακα κατά τη διάρκεια του συμβάντος. 
Μετά τον κατάπλου των πλοίων στον λιμένα Αργοστολίου, ο 67χρονος μετέβη στο Γενικό Νοσοκομείο Κεφαλληνίας για την παροχή των πρώτων βοηθειών, από όπου αποχώρησε λίγο αργότερα. Από το Λιμεναρχείο Κεφαλληνίας απαγορεύτηκε ο απόπλους αμφοτέρων των πλοίων μέχρι την προσκόμιση βεβαιωτικού διατήρησης κλάσης – αξιοπλοΐας από τους αναγνωρισμένους οργανισμούς (νηογνώμονες) που τα παρακολουθούν.

Στη συνέχεια, ο 67χρονος συνελήφθη στο πλαίσιο του αυτοφώρου, καθώς διαπιστώθηκε ότι είχε αναλάβει παράνομα τη διακυβέρνηση του δεύτερου Ε/Γ-Τ/Ρ, για παράβαση των άρθρων 306 «Έκθεση», 224 «Ψευδής κατάθεση» και 291 «Διατάραξη της ασφάλειας των συγκοινωνιών» του Π.Κ., καθώς και των άρθρων 220 «Παράνομος ανάθεσις διοικήσεως πλοίου», 225 «Παράβασις Κανονισμού προς αποφυγήν συγκρούσεων» και 235 «Αντικανονική διακυβέρνησις πλοίου» του Ν.Δ. 187/1973 (Περί Κώδικα Δημοσίου Ναυτικού Δικαίου).

Συνελήφθησαν επιπλέον δύο (02) μέλη πληρώματος του ίδιου Ε/Γ-Τ/Ρ για παράβαση του άρθρου 224 του Π.Κ. «Ψευδής κατάθεση», ενώ αναζητείται στο πλαίσιο του αυτοφώρου ο Πλοίαρχός του για παράβαση των άρθρων 242 «Χρήση ψευδούς βεβαίωσης» και 306 «Έκθεση» του Π.Κ., καθώς και των άρθρων 206 «Εγκατάλειψη θέσεως», 207 «Λιποταξία» και 208 «Μη προσέλευση προς ανάληψη υπηρεσίας» του Ν.Δ. 187/1973 (Κ.Δ.Ν.Δ.).

Προανάκριση διενεργείται από το Λιμεναρχείο Κεφαλληνίας, ενώ από το συμβάν δεν παρατηρήθηκε θαλάσσια ρύπανση.

*****

Τις μεσημβρινές ώρες χθες, ενημερώθηκε η Λιμενική Αρχή της Αμφιλοχίας για τη βύθιση, λόγω εισροής υδάτων, ενός ερασιτεχνικού (Ε/Ρ) σκάφους άνευ επιβαινόντων, το οποίο ελλιμενιζόταν στη μαρίνα Αμφιλοχίας. Από το περιστατικό δεν παρατηρήθηκε θαλάσσια ρύπανση, ενώ ενημερώθηκε ο ιδιοκτήτης του για την άμεση ανέλκυση του. Προανάκριση διενεργείται από το Α΄ Λιμενικό Τμήμα Αμφιλοχίας του Λιμεναρχείου Πρέβεζας. 
ΕΛΛΗΝΙΚΗ ΔΗΜΟΚΡΑΤΙΑ

